**Lupul şi barza**

*La Fontaine*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Poftit odată la un praznic,

Un Lup lihnit, mâncău năpraznic,

S-a lăcomit atât, încât

I s-a înfipt adânc în gât,

Un ciot de os cam ţăpligos.

Dar spre norocul Dobitocului,

S-a nimerit prin partea locului

O Barză care i l-a scos.

Barza, gata,

Cere plata.

– „Îţi mai arde şi de şagă?

Scapi din gura mea întreagă

Şi mai vrei, acum, pitaci?

Zău, cumătră, ştii că-mi placi?

Şterge-o, rogu-te, degrabă!

Şi să nu-mi mai cazi în labă!”